               ЕВРОПЕЙСКА КОМИСИЯ
            Брюксел, 18.12.2017
            COM(2017) 782 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление от Швеция — EGF/2017/007 SE/Ericsson

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от страна на Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 9 август 2017 г. Швеция подаде заявление EGF/2017/007 SE/Ericsson за предоставяне на финансово участие от ЕФПГ във връзка с извършени съкращения
                  2
                в Ericsson (Telefonaktiebolaget LM Ericsson) в Швеция.

               3.След оценка на заявлението Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2017/007 SE/Ericsson

                        Държава членка

                        Швеция

                        Засегнат(и) регион(и) (ниво 2 по NUTS
                           3
                        )

                        Stockholm (SE11)

                        Östra Mellansverige (SE12)

                        Sydsverige (SE22)

                        Västsverige (SE23)

                        Дата на подаване на заявлението

                        9 август 2017 г.

                        Дата на потвърждението за получаване на заявлението

                        9 август 2017 г.

                        Дата на искането за допълнителна информация

                        23 август 2017 г.

                        Срок за предоставяне на допълнителната информация

                        4 октомври 2017 г.

                        Срок за приключване на оценката

                        27 декември 2017 г.

                        Критерий за намеса

                        Член 4, параграф 1, буква а) от Регламента за ЕФПГ

                        Основно предприятие

                        Telefonaktiebolaget LM Ericsson
                           4

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           5

                        Разделение 26 на NACE Rev. 2 („Производство на компютърна и комуникационна техника, електронни и оптични продукти“)

                        Брой дъщерни предприятия, доставчици и производители надолу по веригата

                        0

                        Референтен период (четири месеца):

                        17 януари 2017 г. — 17 май 2017 г.

                        Брой на съкращенията по време на референтния период (а)

                        1 990

                        Брой на съкращенията преди или след референтния период (б)

                        398

                        Общ брой на съкращенията (a + б)

                        2 388

                        Общ брой на бенефициерите, отговарящи на критериите

                        2 388

                        Общ брой на избраните бенефициери

                        900

                        Брой на младите хора от целевата група, които не работят и не са ангажирани в никаква форма на образование или обучение (NEET)

                        0

                        Бюджет за персонализирани услуги (в EUR)

                        3 408 644

                        Бюджет за прилагането на ЕФПГ
                           6
                         (в EUR)

                        142 023

                        Общ бюджет (в EUR)

                        3 550 667

                        Финансово участие от ЕФПГ (60 %) (в EUR)

                        2 130 400

               ОЦЕНКА НА ЗАЯВЛЕНИЕТО

               Процедура

               4.Швеция подаде заявление EGF/2017/007 SE/Ericsson на 9 август 2017 г., в рамките на 12 седмици от датата, на която са били изпълнени критериите за намеса, определени в член 4 от Регламента за ЕФПГ. Комисията потвърди получаването на заявлението на същия ден и поиска допълнителна информация от Швеция на 23 август 2017 г. Такава допълнителната информация бе предоставена в шестседмичен срок от датата на искането. Предвиденият 12 -седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 27 декември 2017 г.

               Допустимост на заявлението

               Засегнати предприятия и бенефициери

               5.Заявлението е свързано със съкращаването на 2 388 работници в Ericsson (дружеството майка Telefonaktiebolaget LM Ericsson и дъщерното дружество Ericsson AB), от които 900 работници ще бъдат избрани за подпомагане. Предприятието осъществява дейност предимно в икономическия отрасъл, който се отнася към разделение 26 по NACE Rev. 2 („Производство на компютърна и комуникационна техника, електронни и оптични продукти“). Съкращенията, извършени от Ericsson, са основно в регионите на ниво 2 по NUTS — Stockholm (SE11), Västsverige (SE23), и Östra Mellansverige (SE12), но също така са освободени работници в Sydsverige (SE22).

                        Предприятия и брой на съкратените лица през референтния период

                        Telefonaktiebolaget LM Ericsson (включително Ericsson AB)

                        1 990

               Критерии за намеса

               6.Швеция подаде заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно който следва да са налице съкращения на най-малко 500 работници за референтен период от четири месеца в дадено предприятие в държава членка.

               7.Четиримесечният референтен период на заявлението започва на 17 януари 2017 г. и приключва на 17 май 2017 г.

               8.Съкращенията по време на референтния период са следните:

               –1 990 работници са съкратени в предприятие Ericsson.

               Изчисляване на броя на съкращенията и на случаите на прекратяване на дейност

               9.Съкращенията през референтния период са изчислени, както следва:

               –1 990 съкращения от датата на индивидуалното предизвестие за съкращение или за прекратяване на трудовия договор на работника от страна на работодателя.

               Бенефициери, отговарящи на критериите

               10.В допълнение към горепосочените работници към бенефициерите, отговарящи на критериите, спадат 398 работници, съкратени преди или след изтичането на четиримесечния референтен период. Тези работници са уведомени за колективното уволнение на 31 октомври 2016 г., но техните индивидуални предизвестия са направени извън 4 месечния референтен период на това заявление.

               11.Поради тази причина общият брой на отговарящите на критериите бенефициери възлиза на 2 388.

               Връзка между съкращенията и големите структурни промени в моделите на световната търговия, произтичащи от глобализацията

               12.С оглед на установяването на връзката между съкращенията и прекратяването на дейност и големите структурни промени в моделите на световната търговия, произтичащи от глобализацията, Швеция твърди, че съкращенията са извършени в направлението на дейност от телекомуникационния отрасъл, съсредоточено в производството на хардуер, заради отрицателния ръст, отчетен в този сектор от дружеството в Швеция вследствие на глобална конкуренция.

               13.Това е второто заявление на Швеция по ЕФПГ във връзка с Ericsson. Предприятието наскоро премести голяма част от своето производство на хардуер в Азия заради благоприятното съотношение между цена и качество на производството в Индия и Китай, както и заради размера на разрастващите се пазари в близост до фабриките за хардуерни продукти.

               14.В контекста на текущите съкращения в Ericsson, първото заявление от Швеция, отнасящо се за група работници, съкратени по-рано (в началото на текущото изнасяне на дейностите в чужбина, предпоставено от глобализацията), бе подадено на 31 март 2016 г.. Това заявление беше одобрено от Парламента и от Съвета на 11 октомври 2016 г.

               15.Проучване, проведено от EY в Европа през 2013 г.
                  7
               , показва, че при производствените отрасли на информационните технологии и телекомуникациите има повече предпоставки за възлагане на външни изпълнители и изнасяне на дейността в Азия. Тази тенденция се очаква да продължи, тъй като се увеличава конкуренцията за намаляване на разходите в световен мащаб, и в много компании в сектора се извършва допълнително възлагане на дейности на външни изпълнители.

               16.Данни на Ericsson показват, че дружеството постепенно намалява персонала си в Швеция (от 21 178 през 2005 г.
                  8
                на 14 483 през юни 2017 г.
                  9
               ). Въпреки уволненията в Швеция броят на служителите в Ericsson в световен мащаб в периода от 2005 г. до 2014 г. бележи ръст от 56 055 на 118 055 души
                  10
               , но оттогава намалява и достига 109 127 служители през юни 2017 г.
                  11
                Това отразява трудностите и конкуренцията, с които се сблъсква дружеството в световен мащаб, не само в Швеция.

               17.Към днешна дата секторът в разделение 26 по NACE Rev. 2 („Производство на компютърна и комуникационна техника, електронни и оптични продукти“) е предмет на 17 заявления по ЕФПГ, при 14 от които (в това число настоящото заявление) обосновката е свързана с глобализацията на търговията, а 3 са обосновани със световната финансова и икономическа криза
                  12
               .

               Събития, довели до съкращенията и до прекратяването на дейността

               18.Събитията, довели до тези съкращения и случаите на прекратяване на дейност, са част от започналото през 2014 г. преструктуриране и преместване на дейности на телекомуникационната компания в чужбина. По това време производството на телекомуникационен хардуер беше спряно в различни обекти и бяха затворени 3 фабрики на Ericsson (в Кумла, Бурос и Катриненхолм).

               19.Ericsson е изправен пред несигурно бъдеще поради структурните промени, които отрасълът претърпя заради глобализацията и нарасналата конкуренция вследствие на глобализацията, особено от компании в Азия, които могат да подбият цените в ЕС.

               20.Ericsson вижда своето конкурентно предимство по-скоро в разработването на софтуер и се опитва да пренасочи своя фокус в съответствие с обусловените от глобализацията проблеми в търсенето. Ето защо предприятието не само премества производството си в чужбина, но и пренасочва своя фокус от производството на хардуер към продажбите, свързани с услуги и софтуер. Делът на този сектор е нараснал до 67 % от производството през 2016 г. в сравнение с 50 % преди десет години
                  13
               .

               21.Пазарът за инфраструктура за  мрежа за радиодостъп (RAN) по-рано беше основна област на дейност на Ericsson, но пазарният дял на компанията в този сектор намалява поради глобализацията и конкуренцията. Huawei (китайска телекомуникационна компания) вече надмина Ericsson в тази област
                  14
               .

               22.За да остане на върха на световните тенденции, една основна нова област, в която Ericsson има за цел да разшири дейността си в бъдеще, е  технологията за компютърни услуги „в облак“. С цел да се преодолеят проблемите на дружеството, произтичащи от конкуренцията в световен мащаб, голяма част от средствата, планирани за научноизследователска и развойна дейност в Ericsson, няма да бъдат похарчени за шведски работници или в шведски производствени обекти, а например в Китай, където и ресурсът от таланти от гледна точка на работната сила, и търсенето като цяло са много по-големи — например 40,8 % от заетите в сектора на технологиите за компютърни услуги „в облак“ в световен мащаб са в Китай
                  15
               .

               Предполагаемо въздействие на съкращенията върху местната, регионалната или националната икономика и заетост

               23.Очакваното въздействие на съкращенията върху местната и регионалната икономика и заетост варира; въпреки това проблемите, пред които са изправени регионите, са сходни. Основен общ проблем е, че има много възрастни освободени работници със специализирани умения в промишленост, която вече не съществува.

               24.Въпреки че е налице значително търсене на хора с ИТ умения в различните региони, съществува несъответствие между уменията на работниците, освободени от Ericsson, и изискванията на пазара на труда. Пазарът на труда в Швеция е в доста добро състояние. Предизвикателството се състои в това, че много хора с еднакви умения са съкратени по едно и също време в една и съща географска област.

               25.Нискоквалифицираните работници са в по-неблагоприятно положение, тъй като в Швеция са останали много малко традиционни производствени дейности. В бъдеще тези работници ще имат нужда от значителна преквалификация, за да могат да работят в сектора на услугите в частната и публичната сфера, където основно се търсят служители. Ето защо със средствата по линия на ЕФПГ за 900 -те работници ще бъдат подпомогнати предимно нискоквалифицираните работници, за които би било по-трудно да намерят нова работа. Загубата на нискоквалифицирани работни места засяга предимно производствените обекти на Ericsson в Кумла и Бурос
                  16
               .

               26.Хората с висше образование, съкратени от Ericsson, трябва да имат по-добри шансове за намиране на работа, особено в области като обществените поръчки и образованието, както и в напълно нови области на компетентност, като например ИТ, които изискват значителна преквалификация. В тези области има търсене на работници и преминаването на курсове за преквалификация следва да помогне на по-висококвалифицираните работници да намерят работа в тези сектори. По-конкретно Карлскруна, а също и Стокхолм, Гьотеборг и Линшьопинг
                  17
                бяха споменати като обекти на Ericsson, където съкращенията на по-висококвалифицирани служители в най-голяма степен биха се отразили на регионалната икономика и заетостта.

               27.Що се отнася до прегледа по тримесечия за състоянието на страната, последните статистически данни за   второто тримесечие на 2017 г. показват, че процентът на дългосрочната безработица при лицата между 25 и 74 години в Швеция като цяло е 25,5 %. При възрастовата група от 25 до 49 години този дял пада до 20,5 %, но при възрастовата група 55—64 години дългосрочната безработица над 12 месеца достига потресаващите 39 % от общата безработица
                  18
               . Ясно личи, че дори и положението със заетостта в Швеция понастоящем да е относително стабилно, намирането на работа е трудно за работниците на възраст от 55 до 64 г.

               28.Тази група представлява над 30 % от избраните за подпомагане 900 съкратени работници. Проектът има за цел да се фокусира именно върху тази група в направление „Мерки за групи в неравностойно положение“. Много от работниците в тази група са работили за Ericsson дълго време с умения, които не са необходими извън компанията и в изнесеното в чужбина производство на хардуер. Тези работници се сблъскват с много трудности на пазара на труда, като имат неактуални умения, често са с малко опит на пазара на труда и са реално застрашени да станат дългосрочно безработни. Швеция не отпуска финансова подкрепа за обучение за хора над 47 години. Това означава, че възможностите за преквалификация са само един от начините, по които тази целева група има нужда да бъде солидарно подкрепена от  ЕФПГ, за да се даде възможност на тези хора да се преквалифицират и да намерят работа в нов сектор или професия.

               Избрани бенефициери и предложени действия

               Избрани бенефициери

               29.Прогнозният брой на съкратените работници, които се очаква да вземат участие в мерките, е 900. По-долу е представена разбивка на тези работници по пол, гражданство и възрастова група:

                        Категория

                        Брой на
                           избраните бенефициери (закръглен процент)

                        Пол:

                        Мъже:

                        600

                        (66,67 %)

                        Жени:

                        300

                        (33,33 %)

                        Гражданство:

                        Граждани на държави — членки на ЕС:

                        900

                        (100,00 %)

                        Граждани на държави извън ЕС:

                        0

                        (0 %)

                        Възрастова група
                           19
                        :

                        15—24 години:

                        1

                        (0,11 %)

                        25—29 години:

                        5

                        (0,56 %)

                        30—54 години:

                        617

                        (68,56 %)

                        55—64 години:

                        272

                        (30,22 %)

                        над 64 години:

                        5

                        (0,56 %)

               Допустимост на предложените действия

               30.Персонализираните услуги, които се предвижда да бъдат предоставени на съкратените работници, включват следните действия:

               Консултации и кариерно планиране:

               –Задълбочена оценка и индивидуално планиране: Тази мярка включва общ процес на регистрация, стандартизирано проучване на предишния опит и обучение, оценка на пригодността на кандидата за заетост, и създаване на „индивидуален план за действие“, както и няколко задълбочени индивидуални срещи и оценки. Няколко кариерни консултанти ще предоставят услуга, съобразена с индивидуалните потребности на кандидатите.

               –Помощ, свързана с търсенето на работа: Тази мярка съчетава стандартните услуги на шведската публична служба по заетостта (ПСЗ), или Arbetsförmedlingen,  помощ при търсене на работа, включително семинари за съставяне на автобиография и обучение за добро представяне на интервю за работа, наред с нови и съобразени с индивидуалните потребности мерки. Тези нови мерки и допълнителната помощ, които ще бъдат предоставени с финансиране от ЕФПГ, включват: сътрудничество и срещи с представители на агенции за професионално пренасочване; пряк контакт с наемащите дружества; индивидуална и групова подкрепа за оказване на помощ на бенефициерите за намиране на съответствие между индивидуалните им умения и работните места, които се предлагат на пазара; презентации за това как различни пазари на труда и региони са засегнати. Бенефициерите също така ще получават помощ за това как точно да представят своите умения в нова област на дейност на пазара на труда.

               –Мотивационно обучение и кариерно планиране: Чрез тази мярка на кандидатите ще се предостави мотивационна подкрепа и  те ще бъдат насърчавани  посредством провеждането на срещи и конференции, посветени на професионалното развитие, с външни участници, подбрани специално за бенефициерите по ЕФПГ. В рамките на тези събития  работниците ще се насърчават да придобиват нови умения, както и да се образоват и обучават допълнително. По време на тези конференции ще се предоставя информация за пазара на труда, за това какви умения са важни в различни области, за възможностите за обучение и за създаването на контакти с други заинтересовани страни както на индивидуално равнище, така и в групи. Тази мярка се очаква да е от ползва най-вече за възрастните съкратени работници на възраст над 50 години.

               Мерки за групи в неравностойно положение

               –Усилията по тази мярка ще бъдат съсредоточени конкретно върху подпомагането на освободените служители в неравностойно положение — онези на възраст над 50 години, които са застрашени да се превърнат в дългосрочно безработни, както и работниците със затруднения в обучението или с физически увреждания, които може да се нуждаят от допълнителна подкрепа. Мярката включва помощ от експерти (включително психолог и физиотерапевт) с цел да се помогне на хората да навлязат в нови професии. Тъй като не е възможно да се получи подкрепа за обучение на хората над 47 години в Швеция, обучението на тази група особено уязвими и нуждаещи се от солидарност хора ще бъде финансирано чрез ЕФПГ.

               Подкрепа за предприемачество

               –Тази мярка ще насърчи предприемачеството сред бенефициерите, давайки им възможност да кандидатстват за безвъзмездни средства за започване на стопанска дейност чрез програмата на ПСЗ (това включва подробни консултантски услуги за стопанска дейност и услуги относно осъществимостта, преди да бъдат одобрени безвъзмездни средства за срок от 6 месеца).

               Образование и обучение

               –Тази мярка включва възможности за професионално обучение, като съчетава формалното образование със стажа в дружества (това обикновено не се предлага от ПСЗ). Освен това тя включва използването на услугите на организации за професионално ориентиране. Мярката също така ще даде на бенефициерите достъп до академични и специално насочени към нуждите им курсове, както и специализирано образование в продължение на максимум 12 месеца или до два семестъра във висше учебно заведение. Курсовете за образование или обучение с продължителност две или повече години могат да бъдат одобрени  за допълнителен период до 6 месеца, до 9 февруари 2020 г., ако при задълбочената оценка се прецени, че това е необходимо. Акцентът ще бъде поставен върху интегрирането на принципа на равенство между половете и мотивирането на бенефициерите да се преориентират в нови кариери, които не са традиционни за техния пол.

               –Като цяло ще се наблегне на късите курсове за преквалификация, допълнителното обучение и сертифицирането. Поради професионалния опит на работниците и спецификите на търсенето на пазара на труда, тези курсове за преквалификация ще бъдат предимно в сектора на информационните технологии. Областите на компетентност, към които са насочени тези мерки, могат  да бъдат разширени в хода на развитието на проекта, но фокусът ще остане върху индивида и индивидуалните потребностите на всеки участник.

               Помощи за търсене на работа и мобилност

               –Тези мерки ще помогнат на бенефициерите да посрещнат ежедневните си разходи и да заплатят пътните си разходи, за да се явяват на интервюта (над 600 SEK
                  20
               ), обучения и т.н., докато търсят работа. Получаването на подкрепата ще бъде обвързано с предоставяне от страна на бенефициерите на доказателство за действията им, свързани с търсене на работа, а определената сума ще зависи от отделните програми, в които ще участват бенефициерите.

               31.Предложените действия, описани в настоящия документ, представляват активни мерки за пазара на труда в рамките на допустимите дейности, посочени в член 7 от Регламента за ЕФПГ. Тези действия не заместват пасивните мерки за социална закрила.

               32.Проектът ще допринесе за устойчивото икономическо развитие в Швеция. Arbetsförmedlingen (ПСЗ) е задължена да включи екологични изисквания в своите покани за обществени поръчки и в собствената си дейност, като така програмите за обучение ще бъдат в съответствие с шведския Кодекс за околната среда или 16-те цели на Швеция, свързани с качеството на околната среда.

               33.Швеция предостави поисканата информация относно действията, които са задължителни за засегнатото предприятие по силата на националното законодателство или в съответствие с колективни трудови договори. Потвърдено беше, че финансовото участие от страна на ЕФПГ няма да замени тези действия.

               Прогнозен бюджет

               34.Прогнозните общи разходи са 3 550 667 EUR и обхващат разходи за персонализирани услуги в размер на 3 408 644 EUR и разходи за подготвителни дейности, дейности по управление, информация и публичност,  контрол и докладване в размер на 142 023 EUR.

               35.Общият размер на заявеното финансово участие от ЕФПГ възлиза на 2 130 400 EUR (60 % от общия размер на разходите).

                        Действия

                        Прогнозен брой участници

                        Прогнозни разходи (закръглени) за един участник
                        (в EUR)
                           21

                        Общо прогнозни разходи

                        (в EUR)
                           22

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Консултации и кариерно планиране:

                        900

                        438

                        393 841

                        Мерки за групи в неравностойно положение
                           (Защитена и субсидирана заетост)

                        130

                        1 005

                        130 700

                        Подкрепа за предприемачество

                        85

                        1 538

                        130 700

                        Образование и обучение
                           (Предоставяне на образование и обучение с цел намиране на нова работа)

                        155

                        10 119

                        1 568 394

                        Междинен сбор (a):

                        Процент от пакета персонализирани услуги

                        —

                        2 223 635

                        (65,24 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Парични помощи за търсене на работа:

                        - Програмата за обучение на пазара на труда

                        - Подкрепа за активизиране (стажове, стартиращи предприятия и др.)

                        - Помощ за участие и Програма за подкрепа за активизирането с цел  рехабилитация

                        95

                        10 823

                        1 028 170

                        Помощ за мобилност

                        70

                        2 241

                        156 839

                        Междинен сбор (б):

                        Процент от пакета персонализирани услуги:

                        —

                        1 185 009

                        (34,76 %)

                        Действия по член 7, параграф 4 от Регламента за ЕФПГ

                        1. Подготвителни дейности

                        —

                        —

                        2. Управление

                        —

                        95 846

                        3. Информация и публичност

                        —

                        17 427

                        4. Контрол и докладване

                        —

                        28 750

                        Междинен сбор (в):

                        Процент от общите разходи:

                        —

                        142 023

                        (4 %)

                        Общо разходи (а + б + в):

                        —

                        3 550 667

                        Финансово участие от ЕФПГ (60 % от общия размер на разходите)

                        —

                        2 130 400

               36.Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Швеция потвърди, че тези действия са обвързани с активното участие на избраните бенефициери в дейности по търсене на работа или обучение.

               37.Швеция потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

               Период на допустимост на разходите

               38.Швеция започна да предоставя персонализираните услуги на избраните бенефициери на 7 февруари 2017 г. Поради това разходите за дейностите ще бъдат допустими за финансово участие от ЕФПГ от 7 февруари 2017 г. до 9 август 2019 г., с изключение на  висшето образование или курсовете за обучение с продължителност две или повече години, които ще бъдат допустими до 9 февруари 2020 г.

               39.Швеция започна да извършва административните разходи по прилагането на ЕФПГ на 7 февруари 2017 г. По тази причина разходите за дейности по подготовка, управление, информация и публичност, контрол и докладване ще бъдат допустими за финансово участие от ЕФПГ в периода от 7 февруари 2017 г. до 9 февруари 2020 г.

               Допълнителни действия, финансирани с национални средства или със средства от Съюза

               40.Източникът на национално предварително финансиране или съфинансиране е бюджетът на Arbetsförmedlingen.

               41.Шведските органи са потвърдили, че за описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               Процедури за провеждане на консултации с избраните бенефициери, с техни представители или със социалните партньори, както и със съответните органи на местно и регионално равнище

               42.Швеция е посочила, че съгласуваният пакет от персонализирани услуги е изготвен в консултация с избраните бенефициери и техните представители, както и с местни публични органи. ПСЗ работи в тясно сътрудничество с Ericsson от началото на процесите на преструктуриране и това представлява нова вълна от съкращения, за които Швеция моли за подкрепа от ЕФПГ. Както в първия случай, така и през настоящия нов период на освобождаване на работници ПСЗ провежда срещи и консултации с представители на дружеството, местните органи, различните профсъюзи, както и с агенции за професионално пренасочване на съкратените лица.

               Системи за управление и контрол

               43.В заявлението е описана системата за управление и контрол, в която са определени отговорностите на съответните органи. Швеция уведоми Комисията, че финансовото участие ще бъде управлявано от Arbetsförmedlingen, както и в предходния случай с Ericsson. Тази организация е официално определена за управляващ и разплащателен орган. Счетоводните сметки на проекта ще бъдат проверявани от отдела за вътрешен одит, който е отделен орган към управителния съвет на Arbetsförmedlingen. Задача на този орган е да проучи процеса по вътрешен контрол и проверка в Arbetsförmedlingen и да предлага подобрения, както и да предоставя консултации и помощ на управителния съвет и генералния директор. Проектът ще бъде подлаган на редовен одит.

               Ангажименти, поети от засегнатата държава членка

               44.Шведските органи са предоставили всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –предприятието Ericsson, което е продължило дейността си след освобождаването на работниците, е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               45.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  23
                ЕФПГ не може да надхвърля максимален годишен размер от 150 милиона евро (по цени от 2011 г.).

               46.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на избраните бенефициери, предложените действия и прогнозните разходи, Комисията предлага да бъдат мобилизирани средства от ЕФПГ в размер на 2 130 400 EUR, което представлява 60 % от общите разходи за предложените действия, за предоставяне на финансово участие по заявлението.

               47.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  24
               .

               Свързани актове

               48.Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 2 130 400 EUR.

               49.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със заявление от Швеция — EGF/2017/007 SE/Ericsson

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  25
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  26
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията,в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  27
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 9 август 2017 г. Швеция представи заявление за мобилизиране на ЕФПГ във връзка със съкращения в предприятие Ericsson (Telefonaktiebolaget LM Ericsson) в Швеция. Към него беше предоставена допълнителна информация съгласно член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)Поради това, за да бъде удовлетворено подаденото от Швеция заявление, следва да бъдат мобилизирани средства за предоставяне на финансово участие от ЕФПГ в размер на 2 130 400 EUR.

               (5)За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2018 година от Европейския фонд за приспособяване към глобализацията се мобилизират средства за предоставяне на сумата от 2 130 400 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 855.

                     (2)

                        По смисъла на член 3 от Регламента за ЕФПГ.

                     (3)

                        Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)

                        Telefonaktiebolaget L. М. Ericsson е дружество майка на глобално седалище на Ericsson, разположено в Стокхолм. Ericsson AB е дъщерно дружество на Telefonaktiebolaget L. M. Ericsson. 2 349 служители са били съкратени от дъщерното предприятие Ericsson AB и 39 работници — от дружеството майка Telefonaktiebolaget L. М. Ericsson.

                     (5)

                        ОВ L 393, 30.12.2006 г., стр. 1.

                     (6)

                        Съгласно член 7, параграф 4 от Регламент (EС) № 1309/2013.

                     (7)

                  http://www.ey.com/Publication/vwLUAssets/Outsourcing_in_Europe_2013/$FILE/EY-outsourcing-survey.pdf

                     (8)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (9)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (10)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (11)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (12)

                  http://ec.europa.eu/social/main.jsp?catId=582&langId=bg

                     (13)

                  https://www.ericsson.com/assets/local/investors/documents/2016/ericsson-annual-report-2016-en.pdf

                     (14)

                  http://www.delloro.com/news/massive-4g-lte-deployments-worldwide-not-enough-to-turn-around-ran-market-2

                     (15)

                  http://www.forbes.com/sites/louiscolumbus/2014/12/12/where-cloud-computing-jobs-will- be-in-2015/

                     (16)

                        Региони на ниво 2 по NUTS, съответно SE12 и SE23.

                     (17)

                        Региони на ниво 2 по NUTS, съответно SE22, SE11, SE23, SE12.

                     (18)

                  http://ec.europa.eu/eurostat/data/database

                        код по Евростат: lfsq_upgal, последно актуализирани данни към 3.10.2017 г.

                     (19)

                        Тъй като процентите са закръглени нагоре автоматично в системата SFC, е възможно сборът им да не е винаги точно 100 %. В този случай сборът на процентите за възрастовите групи е 100,01 %.

                     (20)

                        600 SEK се равняват приблизително на 60 EUR.

                     (21)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите както в подаденото от Швеция заявление.

                     (22)

                        Общата сума не съвпада напълно поради закръгляването.

                     (23)

                        ОВ L 347, 20.12.2013 г., стр. 884.

                     (24)

                        ОВ С 373, 20.12.2013 г., стр. 1.

                     (25)

                        ОВ L 347, 20.12.2013 г., стр. 855.

                     (26)

                        ОВ С 373, 20.12.2013 г., стр. 1.

                     (27)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


               ЕВРОПЕЙСКА КОМИСИЯ
            Брюксел, 28.11.2017
            COM(2017) 686 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка съсзаявление от Испания — EGF/2017/006 ES/Galicia apparel

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 19 юли 2017 г. Испания подаде заявление EGF/2017/006 ES/Galicia apparel — облекла за предоставяне на финансово участие от ЕФПГ във връзка с извършени съкращения
                  2
                в икономическия отрасъл от разделение 14 по статистическата класификация на икономическите дейности в Европейската общност (NACE) Rev. 2 („Производство на облекло“) в региона на ниво 2 по NUTS Galicia (ES11) в Испания.

               3.След оценка на заявлението Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2017/006 ES/Galicia apparel

                        Държава членка

                        Испания

                        Засегнат(и) регион(и) (ниво 2 по NUTS
                           3
                        )

                        Галисия (ES11)

                        Дата на подаване на заявлението

                        19 юли 2017 г.

                        Дата на потвърждението за получаване на заявлението

                        19 юли 2017 г.

                        Дата на искането за допълнителна информация

                        2 август 2017 г.

                        Срок за предоставяне на допълнителната информация

                        13 септември 2017 г.

                        Срок за приключване на оценката

                        6 декември 2017 г.

                        Критерий за намеса

                        Член 4, параграф 2 от Регламента за ЕФПГ за дерогация от критериите, посочени в член 4, параграф 1, буква б)

                        Брой на засегнатите предприятия

                        5

                        Сектор(и) на икономическа дейност

                        (на равнище разделения по NACE Rev. 2)
                           4

                        Разделение 14
                        (Производство на облекло)

                        Референтен период (девет месеца):

                        30 юли 2016 г. — 30 април 2017 г.

                        Общ брой на съкращенията

                        303

                        Общ брой на бенефициерите, отговарящи на критериите

                        303

                        Общ брой на бенефициерите от целевата група

                        303

                        Бюджет за персонализирани услуги (EUR)

                        1 140 000

                        Бюджет за прилагането на ЕФПГ
                           5
                         (EUR)

                        60 000

                        Общ бюджет (EUR)

                        1 200 000

                        Финансово участие от ЕФПГ (60 %) (EUR)

                        720 000

               ОЦЕНКА НА ЗАЯВЛЕНИЕТО

               Процедура

               4.Испания подаде заявление EGF/2017/006 ES/Galicia apparel на 19 юли 2017 г. в срок от 12 седмици от датата, на която бяха изпълнени критериите за намеса, определени в член 4 от Регламента за ЕФПГ. Комисията потвърди в същия ден получаването на заявлението, а на 2 август 2017 г. поиска допълнителна информация от Испания. Допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 6 декември 2017 г.

               Допустимост на заявлението

               Засегнати предприятия и бенефициери

               5.Заявлението се отнася до 303 работници, съкратени в икономически отрасъл от разделение 14 на NACE Rev. 2 („Производство на облекло“). Направените от предприятието съкращения са в региона на ниво 2 по NUTS Galicia (ES11).

                        Предприятия и брой на съкратените лица през референтния период

                        Caramelo S.A.

                        97

                        Shivshi S.L.

                        41

                        Confecciones Deus S.L.

                        20

                        Viriato

                        106

                        Deus Creaciones S.L.

                        39

                        Общ брой на предприятията: 5

                        Общ брой на съкратените лица:

                        303

                        Общ брой на самостоятелно заетите лица, чиято дейност е прекратена:

                        0

                        Общ брой на отговарящите на критериите работници и самостоятелно заети лица:

                        303

               Критерии за намеса

               6.Испания подаде заявлението в съответствие с критериите за намеса, посочени в член 4, параграф 2 от Регламента за ЕФПГ, чрез който се въвежда дерогация от критериите по член 4, параграф 1, буква б), съгласно които е необходимо за референтен период от девет месеца в предприятия, извършващи дейност в един и същ икономически сектор, определен на равнището на разделенията на NACE Rev. 2, и разположени в един или два съседни региона на ниво 2 по NUTS, намиращи се в дадена държава членка, да са били съкратени най-малко 500 работници. Налице бяха 303 съкращения в региона на ниво 2 по NUTS Galicia (ES11).

               7.Деветмесечният референтен период за заявлението започва на 30 юли 2016 г. и приключва на 30 април 2017 г.

               Изчисляване на броя на съкращенията и на случаите на прекратяване на дейност

               8.Всички съкращения по време на референтния период са изчислени от датата на действителното приключване на трудовия договор или на изтичането на срока му.

               Бенефициери, отговарящи на критериите

               9.Общият брой на отговарящите на критериите бенефициери е 303 души.

               Връзка между съкращенията и големите структурни промени в моделите на световната търговия, произтичащи от глобализацията

               10.С цел установяване на връзката между съкращенията и големите структурни промени в моделите на световната търговия, произтичащи от глобализацията, Испания твърди, че либерализацията на търговията на текстилни изделия и облекла, след изтичането на срока на действие на споразумението за мултифибрите на Световната търговска организация в края на 2004 г., е довела до коренни промени в структурата на световната търговия. Съгласно данните на EUROSTAT-Comext през 2016 г. вносът на облекла в ЕС-28 се е увеличил с 37,9 % спрямо 2008 г. и с 83,2 % спрямо 2004 г.

               Внос и износ на облекла в ЕС-28 (в млн. EUR)

                        2004 г.

                        2005 г.

                        2006 г.

                        2007 г.

                        2008 г.

                        2009 г.

                        2010 г.

                        ВНОС

                        49 674,5

                        54 379,5

                        61 409,9

                        64 479,0

                        65 990,0

                        63 735,6

                        71 169,7

                        ИЗНОС

                        14 929,5

                        15 684,1

                        17 095,7

                        18 368,8

                        19 159,5

                        16 218,6

                        17 346,2

                        2011 г.

                        2012 г.

                        2013 г.

                        2014 г.

                        2015 г.

                        2016 г.

                        ВНОС

                        77 866,3

                        75 008,4

                        74 830,4

                        82 016,8

                        90 256,8

                        91 002,5

                        ИЗНОС

                        20 555,7

                        22 857,5

                        23 888,9

                        24 990,4

                        25 944,7

                        26 149,1

               Източник: Eurostat-Comext

               11.Основният доставчик е Китай, чийто внос в ЕС-28 е нараснал с 245 % през 2016 г. спрямо 2004 г. (от 13 милиарда евро на 31,8 милиарда евро), последван от Бангладеш, чийто внос в ЕС се е увеличил четирикратно (от 3,8 милиарда евро на 15,3 милиарда евро).

               12.През същия период износът на ЕС-28 се е увеличил също, но в по-малка степен. Износът на облекла се е увеличил с 28,3 % през 2016 г. спрямо 2008 г. и с 75,1 % спрямо 2004 г. Това е довело до увеличаване на отрицателния търговски баланс на ЕС в сектора на облеклото.

               Търговският баланс на ЕС в сектора на облеклото

               Източник: Eurostat-Comext

               13.Към днешна дата за сектора „Производство на облекло“ са подадени пет заявления за помощ по линия на ЕФПГ, три от които са свързани с глобализацията на търговията, а две — със световната финансова и икономическа криза
                  6
               . Това е второто заявление във връзка със съкратени работници в МСП с дейности в сектора на облеклото в Галисия.

               Събития, довели до съкращенията и до прекратяването на дейността

               14.Нарастването на вноса в ЕС е оказало натиск, който е довел до понижаване на цените, имащо отрицателен ефект върху финансовото положение на предприятията в текстилния сектор в ЕС, и е предизвикало цялостна тенденция в сектора на текстила и облеклото за изнасяне на производството в държави извън ЕС с по-ниски разходи като Мароко, Тунис, Китай и други азиатски държави
                  7
               . В Галисия това е довело до постоянен спад в броя на шивашките предприятия (-26 % през периода 2010—2016 г.) и съответно до съкращения.

               Шивашки предприятия (NACE 14) в Галисия

               Източник: Instituto Gallego de Estadística (IGE).

               Обяснение за изключителните обстоятелства, оправдаващи допустимостта на заявлението, и очакваното отражение на съкращенията върху местната икономика и заетост.

               15.Испания твърди, че макар в рамките на деветмесечния референтен период да са направени по-малко от 500 съкращения, това заявление следва да бъде приравнено на заявление съгласно член 4, параграф 1, буква б) от Регламента за ЕФПГ поради извънредните обстоятелства, които влияят сериозно на заетостта и на местната, регионалната или националната икономика.

               16.Населението в Галисия е съсредоточено основно в големите икономически центрове на региона, бреговите зони между Ферол и А Коруна (в северозападната част) и между Вилагарсия, Понтеведра и Виго (в югозападната част); докато вътрешната част на региона е изправена пред обезлюдяване и липса на работни места. През 2016 г. населението на Галисия бе с 13 375 души по-малко спрямо 2000 г., като броят на празните, т.е. напуснатите зони (градове или други населени места) бе с 1 260 повече спрямо 2000 г., тъй като хората се местят и се настаняват в близост до икономическите центрове. Освен това от 2010 г. насам демографското развитие в Галисия бе отрицателно (с годишен спад от около 2,3 %) вследствие на емиграцията на младите хора и нарастващия брой на смъртните случай спрямо ражданията.

               17.Засегнатата от съкращенията зона е Ордес/Орденес
                  8
               , която е във вътрешната част на региона и в която шивашките предприятия (повечето от които са МСП и кооперативи) играят ролята на икономически двигател.

               Географското местоположение на Ордес/Орденес

               18.Зависещият в голяма степен от шивашката промишленост Ордес бе засегнат от намаляване на броя на шивашките предприятия в резултат на прекратяване на дейността или на изнасяне на производството в държави извън ЕС вследствие на нарастването на вноса на облекла в ЕС. През периода 2008—2014 г. броят на предприятията с повече от 6 работници е намалял с 40 %. Заедно с намаляването на броя на шивашките предприятия БВП на глава от населението на Ордес е спаднал от 17 057 евро през 2010 г. на 15 883 евро през 2014 г. Безработицата в производствения сектор в Oрдес се е увеличила с 40 % през периода декември 2016 г. — април 2017 г., когато са били направени повечето от съкращенията, които са предмет на настоящото заявление.

               19.Очаква се съкращенията да окажат огромен натиск върху тази зона. Ефектът от съкращенията е свързан и с трудностите при преквалификацията, които се дължат на липсата на работни места, тъй като зоната е отдалечена от основните промишлени центрове; с ниското равнище на образованост на уволнените работници; с професионалните им умения, развити в рамките на този вече упадащ сектор; и с високия брой на търсещите работа лица. Делът на безработицата в производствения сектор възлиза на 34,6 % (43,7 %, ако говорим за безработицата сред жените) от общата безработица в Ордес.

               Бенефициери от целевата група и предложени действия

               Бенефициери от целевата група

               20.Очаква се всички 303 съкратени работници да вземат участие в мерките. По-долу е представена разбивка на тези работници по пол, гражданство и възрастова група:

                        Категория

                        Брой на
                           бенефициерите от целевата група

                        Пол:

                        Мъже:

                        50

                        (16,50 %)

                        Жени:

                        253

                        (83,50 %)

                        Гражданство:

                        Граждани на държави — членки на ЕС:

                        298

                        (98,35 %)

                        Граждани на държави извън ЕС:

                        5

                        (1,65 %)

                        Възрастова група:

                        15—24 години:

                        2

                        (0,66 %)

                        25—29 години:

                        13

                        (4,29 %)

                        30—54 години:

                        217

                        (71,62 %)

                        55—64 години:

                        71

                        (23,43 %)

                        над 64 години:

                        0

                        (00,0 %)

               Допустимост на предложените действия

               21.Персонализираните услуги, които се предвижда да бъдат предоставени на съкратените работници, включват следните действия:

               –Сесии за информиране и подготвителни семинари: Сесиите за информиране са първата стъпка, която ще бъде предложена на всички бенефициери, и включва обща информация относно наличните програми за консултации и обучение; и относно помощите и стимулите. Това включва изготвянето на профил на уменията на участващите работници. На подготвителните семинари ще бъде предоставена по-подробна информация относно преквалификацията, секторите, за които са необходими разрешения или удостоверения за професионална квалификация, удостоверяване на компетенциите и на „меките“ (социалните) умения, необходими в професионална среда; както и начините за завършване на задължителното образование.

               –През периода на изпълнение ще бъде осигурено професионално ориентиране за зависима заетост или за самостоятелна заетост.

               –Обучение: Това включва обучение по основни компетенции, хоризонтални компетенции, професионално обучение като обучение за професии с по-голяма добавена стойност в рамките на шивашкия сектор (за разлика от производството други области като дизайн, дистрибуция, управление на марката и логистика не бяха изнесени в държави извън ЕС), гериатрични грижи и социални и здравни грижи за лица на издръжка, работа в склад, аниматори на места за отдих и развлечения, както и подготовка за тестове за признаване на уменията, натрупани при работата/признаване на професионалния опит преди ученето, както и обучение в сферата на предприемачеството.

               –Помощ за интензивно търсене на работа, включително активно търсене на работа на местно и регионално ниво (също и за самостоятелно заети лица) и за намиране на подходяща работа.

               –Наставничество след реинтеграция на пазара на труда. Реинтегрираните работници ще бъдат насочвани през първите месеци, за да се избегнат възможни проблеми, които могат да възникват при упражняване на новата професионална дейност.

               –Стимули. Ще има най-различни стимули. (1) Стимули за участие. Работниците, които вземат участие в мерките и преминат целия курс за реинтеграция ще получат 400 евро (еднократно плащане или изплащане на няколко вноски). (2) Финансово участие в пътните разходи. 3 евро на ден за пътните разходи в рамките на един и същ град и 0,19 евро на километър за пътните разходи между различни градове. (3) Помощ за покриване на част от разходите на лицата, полагащи грижи за зависими лица. Работници, полагащи грижи за други лица (деца, възрастни хора или лица с увреждания), ще получат 15 евро
                  9
                на ден за участие в мерките. Целта е да се покрият допълнителните разходи, възникнали за работниците, полагащи грижи за зависими лица, при участието им в обучения или други мерки. (4) Компенсация за доходи. Реинтегрираните лица, както и самостоятелно заетите лица ще получат компенсация за доходи от 200 евро на месец в продължение на шест месеца.

               22.Предложените действия, описани в настоящия документ, представляват активни мерки за пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               23.Испания предостави поисканата информация относно действията, които са задължителни за засегнатото предприятие по силата на националното законодателство или съгласно колективните споразумения. Потвърдено беше, че финансовото участие от страна на ЕФПГ няма да замени тези действия.

               Прогнозен бюджет

               24.Общите прогнозни разходи са в размер на 1 200 000 евро, като в тях се включват разходи за персонализирани услуги в размер на 1 140 000 евро и разходи за дейности по подготовка, управление, информиране и популяризиране, контрол и докладване в размер на 60 000 евро.

               25.Общият размер на заявеното финансово участие от ЕФПГ възлиза на 720 000 евро (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (в евро)
                           10

                        Общо прогнозни разходи

                        (в евро)
                           11

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Сесии за информиране и подготвителни семинари:
                           (Acogida y medidas de sensibilización)

                        303

                        187

                        56 628

                        Професионално ориентиране
                           (Programa de orientación)

                        212

                        583

                        123 598

                        Обучение
                           (Programa de formación)

                        212

                        2 514

                        533 030

                        Съдействие при активно търсене на работа
                           (Apoyo a la recolocación)

                        100

                        1 978

                        197 836

                        Наставничество след завръщане на работа
                           (Seguimiento en el empleo)

                        95

                        224

                        21 308

                        Междинен сбор (a):

                        Процент от пакета от персонализирани услуги

                        –

                        932 400

                        (81,79 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Стимули
                           (Programa de incentivos)

                        212

                        979

                        207 600

                        Междинен сбор (б):

                        Процент от пакета от персонализирани услуги:

                        –

                        207 600

                        (18,21 %)

                         Действия по член 7, параграф 4 от Регламента за ЕФПГ

                        1. Подготвителни дейности

                        –

                        0

                        2. Управление

                        –

                        48 000

                        3. Информиране и публичност

                        –

                        3 000

                        4. Контрол и докладване

                        –

                        9 000

                        Междинен сбор (в):

                        Процент от общите разходи:

                        –

                        60 000

                        (5,00 %)

                        Общо разходи (а + б + в):

                        –

                        1 200 000

                        Финансово участие от ЕФПГ (60 % от общия размер на разходите)

                        –

                        720 000

               26.Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Испания потвърди, че тези действия са обвързани с условието за активно участие на бенефициерите от целевата група в дейности по търсене на работа или обучение.

               Период на допустимост на разходите

               27.Испания е започнала да предоставя персонализираните услуги на бенефициерите от целевата група на 04 септември 2017 г. По тази причина разходите за действията са допустими за предоставяне на финансово участие от ЕФПГ в периода от 4 септември 2017 г. до 4 септември 2019 г.

               28.Испания е започнала да извършва административни разходи по прилагането на ЕФПГ на 21 август 2017 г. По тази причина разходите за дейности по подготовка, управление, информация, публичност, контрол и докладване ще бъдат допустими за финансово участие от ЕФПГ в периода от 21 август 2017 г. до 4 март 2020 г.

               Допълване с действия, финансирани с национални средства или със средства от Съюза

               29.Средствата за национално предварително финансиране или съфинансиране се отпускат от автономния регион Галисия.

               30.Испания потвърди, че описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               Процедури за провеждане на консултации с избраните бенефициери, с техни представители или със социалните партньори, както и със съответните органи на местно и регионално равнище

               31.Испания посочи, че координираният пакет от персонализирани услуги е бил изготвен в консултация със социалните партньори. На първата среща, проведена на 28 септември 2017 г., те бяха информирани относно подаденото заявление за съфинансиране по линия на ЕФПГ в подкрепа на съкратените работници в сектора на облеклата в Галисия. По този повод те бяха приканени също така да участват в кръгли маси, в рамките на които бяха обсъдени мерките, които ще бъдат предоставени. Кръглите маси се проведоха на различни дати в Ордес. Тъй като социалните партньори участваха активно в предишни подобни случаи, внесени от органите на Галиция, като изпълнителни органи, те познават добре добавената стойност на съфинансираните по линия на ЕФПГ мерки и са ангажирани със случая.

               Системи за управление и контрол

               32.В заявлението е описана системата за управление и контрол, в която са определени отговорностите на съответните органи. Испания уведоми Комисията, че финансовото участие ще бъде управлявано и контролирано от същите органи, които управляват и контролират ЕСФ. Xunta de Galicia ще бъде междинното звено на управляващия орган
                  12
               .

               Ангажименти, поети от засегнатата държава членка

               33.Испания е предоставила всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               34.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 ЕФПГ не може да надхвърля максимален годишен размер от 150 милиона евро (по цени от 2011 г.)
                  13
               .

               35.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 720 000 EUR, което представлява 60 % от общите разходи за предложените действия, за предоставяне на финансово участие по заявлението.

               36.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  14
               .

               Свързани актове

               37.Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 720 000 EUR.

               38.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със
                  заявление от Испания — EGF/2017/006 ES/Galicia apparel

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  15
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  16
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета ЕФПГ не може да надхвърля максимален годишен размер от 150 милиона евро (по цени от 2011 г.)
                  17
               .

               (3)На 19 юли 2017 г. Испания подаде заявление за мобилизиране на средства от ЕФПГ във връзка с извършени съкращения в икономическия отрасъл от разделение 14 по статистическата класификация на икономическите дейности в Европейската общност (NACE) Rev. 2 („Производство на облекло“) в региона на ниво 2 по общата класификация на териториалните единици за статистически цели (NUTS)
                  18
                Galicia (ES11) в Испания. Към него беше предоставена допълнителна информация съгласно член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)В съответствие с член 4, параграф 2 от Регламент (ЕС) № 1309/2013 заявлението на Испания се счита за допустимо, тъй като съкращенията имат сериозно отражение върху заетостта и местната икономика.

               (5)Поради това следва да бъдат мобилизирани средства за предоставяне на финансово участие от ЕФПГ в размер на 720 000 EUR по подаденото от Испания заявление.

               (6)За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2018 година от Европейския фонд за приспособяване към глобализацията се мобилизират средства за предоставяне на сумата от 720 000 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. Прилага се от [датата на приемането му]
                  19*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 855.

                     (2)

                        По смисъла на член 3 от Регламента за ЕФПГ.

                     (3)

                        Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)

                        ОВ L 393, 30.12.2006 г., стр. 1.

                     (5)

                        Съгласно член 7, параграф 4 от Регламент (EС) № 1309/2013.

                     (6)

                        Основани на глобализация при търговията: EGF/2017/006 ES Galicia apparel (предмет на настоящото предложение за решение), както и EGF/2007/008 MT Textiles, COM(2008) 94 и EGF/2010/003 ES Galicia textile, COM(2010) 437. Основани на световната финансова и икономическа криза: EGF/2009/018 LT Wearing apparel, COM(2010) 56 и EGF/2010/014 SI Mura, COM(2010) 582.

                     (7)

                        Източник: Cointega, клъстерът за модни текстилни изделия в Галисия (www.cointega.com).

                     (8)

                        Наименованието на зоната на галицийски и испански език.

                     (9)

                        20 евро на ден, когато броят на лицата на тяхна издръжка е две или повече.

                     (10)

                        За да се избегне използването на десетични запетаи, прогнозните разходи за един работник са закръглени. Закръгляването няма отражение върху общите разходи за всяка мярка, които остават същите като в заявлението, подадено от Испания.

                     (11)

                        Общата сума не съвпада напълно поради закръгляването.

                     (12)

                        Xunta de Galicia, и по-специално Consellería de Facenda – Dirección General de política financiera, tesoro y fondos europeos / Servicio de inspección y control de fondos comunitarios в сътрудничество с Consellería de Economía, Emprego e Industria – Secretaría Xeral de Emprego / Subdirección Xeral de Relacións Laborais. ще бъде междинното звено за управляващия орган.

                     (13)

                        ОВ L 347, 20.12.2013 г., стр. 884.

                     (14)

                        ОВ С 373, 20.12.2013 г., стр. 1.

                     (15)

                        ОВ L 347, 20.12.2013 г., стр. 855.

                     (16)

                        ОВ С 373, 20.12.2013 г., стр. 1.

                     (17)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (18)

                        Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (19)
                  *
                        Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 16.1.2018
            COM(2018) 27 final
            2018/0009(NLE)
            Предложение за
            РЕШЕНИЕ НА СЪВЕТА
            за сключване от името на Европейския съюз на изменение 1 на Меморандум за сътрудничество NAT-I-9406 между Съединените американски щати и Европейския съюз

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Въздушният транспорт е приоритетен за транспортната политика на Европейския съюз. Целта на Комисията е постигане на високоефективна система за въздушен транспорт, която осигурява безпрепятствена, безопасна и ефикасна мобилност на пътници и стоки в полза на гражданите и предприятията. Това изисква високоефективни системи за управление на въздушното движение (УВД), способни да се справят с настоящите и бъдещите предизвикателства на въздушния транспорт по отношение на нарастващия капацитет и  безопасността, като същевременно намаляват въздействието на полетите върху околната среда и разходите за предоставяне на аеронавигационно обслужване.

               От 2004 г. насам Европейският съюз се зае с подобряването на ефективността на УВД в Европа чрез реформиране на начина, по който се управлява и организира въздушното движение, а също така и чрез модернизиране и хармонизиране на европейската инфраструктура за УВД посредством инициативата Единно европейско небе (ЕЕН)
                  1
               . Завършването на изграждането на ЕЕН е сред най-важните цели на Стратегията за въздухоплаването в Европа, приета от Комисията на 7.12.2015 г.
                  2
               , като в нея това е определено за едно от основните предизвикателства пред ефективността и конкурентоспособността на днешната въздухоплавателна система на Европейския съюз. Проектът „Изследване на управлението на въздушното движение в Единното европейско небе“ (SESAR) е технологичният компонент на ЕЕН. Той има за цел дефинирането, разработването, утвърждаването и внедряването на нови технологии и експлоатационни процедури, които допринасят за подобряване на резултатността на системите за УВД в Европа.

               Въздушният транспорт е глобална стопанска дейност, силно разчитаща на глобалната оперативна съвместимост на системите за УВД, които осигуряват безопасни, ефикасни и ефективни спрямо разходите полети във и между различните региони на света. Глобалната оперативна съвместимост може да бъде постигната единствено чрез ефективно и непрекъснато сътрудничество с други региони. В САЩ също се работи за модернизиране на УВД, по-специално чрез програмата NextGen, ръководена от Федералната въздухоплавателна администрация (FAA). Понастоящем SESAR и NextGen са основните световни еталони за модернизацията на УВД. И двете инициативи целят подобряване на капацитета на сегашните им системи посредством увеличено използване на автоматизация, засилен обмен на информация, нови подходи за полетните планове и полетните маршрути, нови методи за сепариране и широко използване на спътникови технологии. В този контекст глобалната оперативна съвместимост е основна цел при планирането на разработването на системите за УВД и вследствие на това е едно от ключовите изисквания на SESAR и NextGen.

               Споделяйки общата цел за развитието на по-безопасен и по-ефикасен въздушен транспорт, през 2011 г. Европейският съюз и Съединените американски щати подписаха Меморандум за сътрудничество между Съединените американски щати и Европейския съюз в научноизследователската и развойната дейност в гражданското въздухоплаване (МзС). Съвместните дейности, проведени до момента в рамките на МзС, са насочени главно към УВД, по-специално към сътрудничеството в областта на научноизследователската и развойната дейност (НИРД) между SESAR и NextGen.

               По това време и двете програми бяха във фазата на научноизследователска и развойна дейност, което оправдаваше първоначалния акцент на сътрудничеството върху научноизследователската и развойната дейност и дейностите по утвърждаване. Сътрудничеството по МзС, по-специално между SESAR и NextGen, достигна висока степен на развитие и доведе до важни резултати във връзка с насърчаването на глобалната оперативна съвместимост на системите за УВД. Вследствие на това двете страни пристъпиха към проучване на възможностите за разширяване на обхвата на сътрудничеството и по теми, свързани с внедряването на системите за УВД. С оглед на това на 8 май 2017 г. Съветът упълномощи Комисията да започне преговори с FAA за изменение на МзС, за да се включи внедряването. Трите основни цели на преговорите бяха:

               1)
                     разширяване на обхвата на съществуващия МзС за НИРД в областта на гражданското въздухоплаване така, че да се включи пълният обхват на модернизацията на УВД (т.е. НИРД, утвърждаване, демонстриране, внедряване) включително новопоявили се области на въздухоплаването и други сфери на УВД в рамките на Единното европейско небе, отвъд технологиите;

               2)
                     рационализиране и оптимизиране на управленските механизми за МзС и приложенията и допълненията към него;

               3)
                     договаряне на конкретни мерки за сътрудничество по внедряването на УВД, като се запазят съществуващите мерки за сътрудничеството SESAR — NextGen за постигане на глобална оперативна съвместимост и за взаимодействие за измерване на резултатите от УВД, които надлежно да се адаптират към новата рамка.

               Изменението на МзС беше договорено между Комисията и FAA и въз основа на съответно решение на Съвета беше подписано от името на Съюза, като настоящото решение следва процеса на приемането му.

               •Съгласуваност със съществуващите разпоредби в тази област на политиката

                  Предложеното изменение на МзС е в пълно съответствие със Стратегията за въздухоплаването в Европа, политиката за Единно европейско небе, проекта SESAR и свързаното законодателство. В стратегията се подчертава колко е важно да бъде завършено създаването на Единното европейско небе посредством прилагането на напълно оптимизирана европейска система за управление на въздушното движение, с която се намаляват разходите, произтичащи от прояви на неефективност (закъснения, по-дълги маршрути и др.). Изпълнението на проекта SESAR, както и тясното и ефективно сътрудничество със САЩ имат основна роля за това, за да се гарантира, че съответните системи за управление на въздушното движение са съгласувани и оперативно съвместими.

               •Съгласуваност с други политики на Съюза

                  Инициативата е в съответствие с политическите приоритети на Комисията по отношение на вътрешния пазар, икономическия растеж, заетостта и утвърждаването на ЕС като фактор от световно значение. Предложението е в съответствие с политиката на ЕС за научни изследвания и иновации и политиката за трансевропейските мрежи, на които се основават научноизследователската и развойната дейност и дейностите за внедряване в рамките на SESAR.

               2.ПРАВНО ОСНОВАНИЕ

               •Правно основание

                  Правното основание на настоящото предложение е член 100, параграф 2 във връзка с член 218, параграф 6, буква а) от Договора за функционирането на Европейския съюз.

               3.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Комисията включи в преговорния процес съвместното предприятие SESAR и управителния орган на SESAR по внедряването, които одобриха резултатите от преговорите. Тези субекти представляват широка платформа от заинтересовани страни в областта на въздухоплаването, които потенциално ще имат полза от изменения МзС. Преди парафирането на проектотекстовете Комисията проведе и консултации с държавите членки посредством Специалния комитет, създаден от Съвета за целите на МзС.

               •Събиране и използване на експертни становища

                  Техническата експертна помощ по време на преговорите беше осигурена от съвместното предприятие SESAR, управителния орган на SESAR по внедряването и от Евроконтрол. Правната експертна помощ беше осигурена от правната служба на Комисията. Външна експертна помощ не беше необходима.

               •Оценка на въздействието

                  Предложението се основава изцяло на същите цели и принципи, които са залегнали в съществуващия МзС. Разширяването на обхвата на сътрудничеството между Съюза и САЩ, за да обхване всички фази на модернизацията на УВД, включително внедряването, представлява естествено развитие на успешно извършената работа в рамките на настоящия МзС. Инициативата няма за цел да създава нови програми и механизми за финансиране, така че не е извършена оценка на въздействието, както е посочено в пътната карта.

                  Както се посочва в предложението на Комисията за започване на преговори за изменение на МзС, най-добрият вариант беше да се измени обхватът на съществуващия МзС така, че да включи  в рамките на политиката за Единно европейско небе всички фази от модернизацията на УВД, в т.ч. внедряването, като същевременно обхватът на сътрудничеството по аспекти на гражданското въздухоплаване, различни от УВД, се ограничи до научноизследователската и развойната дейност. Предимството на този подход е, че МзС ще продължи да насърчава сътрудничеството в областта на научноизследователската и развойната дейност по аспекти на гражданското въздухоплаване, различни от УВД, като същевременно запази вече договорената обвързваща рамка за сътрудничество със САЩ.

               •4.ОТРАЖЕНИЕ ВЪРХУ БЮДЖЕТА

                  Предложението няма никакво допълнително отражение върху бюджета. Дейностите, които ще се извършват по изменения МзС, ще се провеждат съгласно съществуващите инструменти и съответните финансови пакети и работни програми като многогодишната работна програма SESAR 2020 на съвместното предприятие SESAR и рамковото споразумение за партньорство с управителния орган на SESAR по внедряването.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Научноизследователската и развойната дейност и дейностите по утвърждаване във връзка с МзС ще продължат да се планират и наблюдават от съвместното предприятие SESAR. Дейностите по внедряване ще се планират и наблюдават от управителния орган на SESAR по внедряването съгласно конкретните споразумения за отпускане на безвъзмездни средства, подписани с Комисията. Комисията ще наблюдава и следи общия напредък на изпълнението на МзС посредством установените механизми за докладване по двата субекта в съответствие с основополагащите правни и договорни рамки и тези за управлението на МзС.

               •Подробно разяснение на отделните разпоредби на предложението

               Предложеното решение има за цел да разреши влизането в сила на изменение 1 на МзС, подписано от представители на Съюза и Съединените американски щати въз основа на съответното решение на Съвета. Изменението включва преработения основен текст на МзС и преработеното приложение 1 за модернизацията на УВД и за глобалната оперативна съвместимост, което включва:

               –допълнение 1 „Сътрудничество SESAR — NextGen за научноизследователска и развойна дейност, утвърждаване и глобална оперативна съвместимост“, което включва и пет приложения:

               (1)„Сътрудничество SESAR — NextGen по трансверсалните дейности за постигане на глобална оперативна съвместимост“;

               (2)„Сътрудничество SESAR — NextGen по управлението на информацията за постигане на глобална оперативна съвместимост“;

               (3)„Сътрудничество SESAR — NextGen по управлението на траекториите на полетите за постигане на глобална оперативна съвместимост“;

               (4)„Сътрудничество SESAR — NextGen по оперативната съвместимост на комуникационното, навигационното и обзорното (CNS) обслужване и по летателната оперативна съвместимост за постигане на глобална оперативна съвместимост“;

               (5)„Сътрудничество SESAR — NextGen по проекти за взаимодействие за постигане на глобална оперативна съвместимост“;

               –допълнение 2 „Взаимодействие за измерване на резултатите от управлението на въздушното движение“;

               –допълнение 3 „Сътрудничество SESAR — NextGen по дейности за внедряване и постигане на глобална оперативна съвместимост“.

               Приложение 1 и допълнение 3 са напълно нови документи. Приложение 1 разглежда разширяването на обхвата на МзС, за да обхване цялото внедряване на УВД, и изменя механизмите за управление, а в допълнение 3 са описани механизмите за сътрудничество в областта на внедряването на УВД.

               Настоящото предложение определя също така ролята на Европейската комисия в управлението на МзС. В МзС и във всички свързани мерки за изпълнение (приложения и допълнения) Европейският съюз се представлява от Европейската комисия.

               Предложеното изменение не променя първоначалната роля на Специалния комитет в управлението на МзС. Предложеното решение за сключване на изменение 1 на МзС определя задачите, които изискват предварителни консултации със Специалния комитет, както и задачите — главно административни и по прилагането на МзС — които Комисията може да изпълни на своя отговорност.

               2018/0009 (NLE)

               Предложение за

               РЕШЕНИЕ НА СЪВЕТА

               за сключване от името на Европейския съюз на изменение 1 на Меморандум за сътрудничество NAT-I-9406 между Съединените американски щати и Европейския съюз

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а) от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)В съответствие с Решение [XXX] на Съвета от [XXXXX] изменение 1 на Меморандум за сътрудничество NAT-I-9406 между Съединените американски щати и Европейския съюз беше подписано на 13 декември 2017 г., при условие на сключването му на по-късна дата.

               (2)Изменение 1 на Меморандума за сътрудничество разширява обхвата на сътрудничеството между страните, за да обхване всички фази на модернизацията на управлението на въздушното движение, включително дейностите по внедряване, с цел да се осигури глобална оперативна съвместимост, и изменя структурата и управлението на Меморандума, така че да се оптимизира изпълнението и управлението на извършваните по него дейности за сътрудничество.

               (3)Необходимо е да се определят процедурни механизми за участието на Съюза в изпълнителното ръководство на Меморандума за сътрудничество,

               (4)Поради това изменение 1 на Меморандума за сътрудничество следва да бъде одобрено от името на Съюза,

               ПРИЕ НАСТОЯЩОТО РЕШЕНИЕ:

               Член 1

               С настоящото от името на Съюза се одобрява изменение 1 на Меморандум за сътрудничество NAT-I-9406A между Съединените американски щати и Европейския съюз.

               Изменение 1 на Меморандума за сътрудничество е приложено към настоящото решение.

               Член 2

               Председателят на Съвета посочва лицето, упълномощено да пристъпи, от името на Съюза, към размяната на предвидените в член II.Б от изменение 1 на Меморандума за сътрудничество дипломатически ноти, за да изрази съгласието на Съюза да бъде обвързан с изменение 1 на Меморандума за сътрудничество.

               Член 3

               След консултация със Специалния комитет, назначен от Съвета, Комисията определя позицията, която да заеме Съюзът в определеното съгласно член III от Меморандума за сътрудничество изпълнително управление на посочения меморандум и приложенията към него, по отношение на следното:

               (1)приемането на допълнителни приложения към Меморандума за сътрудничество и допълнения към тях;

               (2)приемането на изменения на приложенията към Меморандума за сътрудничество и допълненията към тях;

               Член 4

               Без да се засяга член 3, Комисията може да предприема всякакви подходящи действия съгласно членове III, IV, V, VII и VIII от Меморандума за сътрудничество.

               Член 5

               Комисията представлява Съюза в консултациите съгласно член XI от Меморандума за сътрудничество.

               Член 6

               Комисията редовно информира Съвета относно изпълнението на Меморандума за сътрудничество.

               Член 7

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Регламенти (ЕО) № № 549, 550, 551 и 552 на Европейския парламент и на Съвета от 10.3.2004 г. (ОВ L 96, 31.3.2004 г.), стр. 1, 10, 20 и 26, изменени с Регламент (ЕО) № 1070/2009 на Европейския парламент и на Съвета от 21.10.2009 г. (ОВ L 300, 14.11.2009 г., стр. 34).

                     (2)

                        COM(2015) 598 от 7.12.2015 г.